KIRJALLINEN KYSYMYS P-4107/00 esittäjä(t): Luigi Cesaro (PPE-DE) komissiolle. Pikkurikollisuus Pohjois-Napolissa.



Virallinen lehti nro 187 E , 03/07/2001 s. 0136 - 0137



KIRJALLINEN KYSYMYS P-4107/00 esittäjä(t): Luigi Cesaro (PPE-DE) komissiolle (20. joulukuuta 2000) Aihe: Pikkurikollisuus Pohjois-Napolissa Napolin pohjoisosissa viime aikoina lisääntyneen pikkurikollisuuden vuoksi oman käden oikeuteen turvaudutaan yhä enemmän (kolme ryöstäjää on hakattu kuoliaiksi itsepuolustukseksi muutaman päivän sisällä Villariccassa, Grumo Nevanossa ja Villa Liternossa). 1. Onko komissio tietoinen väkivallan ja murhien lisääntymisestä tällä alueella? 2. Tietääkö se, että suurin osa Napolin tiheästi rakennetuista esikaupungeista, joista jokaisessa on yli 30 000 asukasta, on tällä hetkellä ilman karabinieerien kasarmia tai poliisiasemaa, vaikka juuri siellä pitäisi ryhtyä teknisesti edistyneisiin erityistoimiin turvallisuuden ja paremman valvonnan takaamiseksi? 3. Katsooko se, että tähän mennessä yhteisön ja kansallisvaltion tasolla harjoitettu toiminta pikkurikollisuuden torjumiseksi on edelleen tehokasta? 4. Katsooko se tarpeelliseksi tukea ja ehdottaa rikollisuuden ennaltaehkäisemisessä saavutettujen kokemusten ja parhaiden toimintatapojen vaihtojärjestelmää? António Vitorinon komission puolesta antama vastaus (20. helmikuuta 2001) Komissiolle ei ole ilmoitettu tapahtumista, joihin arvoisa parlamentin jäsen kysymyksessään viittaa, mutta se on kuitenkin tietoinen siitä, että kansallisten ja paikallisten viranomaisten ponnisteluista huolimatta tilanne joillakin Napolin esikaupunkialueilla on huolestuttava. Napolissa 7.9. joulukuuta 2000 järjestetyssä turvallisuus- ja demokratiafoorumissa Italian turvallisuusasioista vastaava valtiosihteeri, Campanian maaherra ja Napolin kaupunginjohtaja muistuttivat ongelmista, joita rikollisuuden eri muotojen torjunnassa on ilmennyt kyseisessä osassa Italiaa. Komissio ei ole myöskään perehtynyt siihen, miten poliisitoimi on kysyjän mainitsemissa esikaupungeissa järjestetty, koska sillä ei ole toimivaltaa tässä asiassa: tehtävä kuuluu Italian viranomaisille. Kaupunkialueilla esiintyvän pikkurikollisuuden torjunta on nykyisin tärkeä osa EU:n oikeus- ja sisäasioiden politiikkaa. Kuten kysyjä hyvin tietää, Tampereella lokakuussa 1999 kokoontunut Eurooppa-neuvosto asetti rikosten ehkäisyssä painopisteiksi nuoriso-, kaupunki- ja huumausainerikollisuuden. Lisäksi Tampereella päätettiin vahvistaa rikosten torjunnasta vastaavien viranomaisten verkostoa ja hyvien toimintatapojen vaihtoa. Tältä osin onkin jo käynnistetty useita aloitteita toimien toteuttamiseksi käytännössä. Esimerkiksi joulukuussa 2000 komissio antoi tiedonannon rikollisuuden ehkäisemisestä(1) ja ehdotuksen päätökseksi Hippokrates-rahoitusohjelman(2) perustamisesta; ohjelman tarkoituksena on lisätä jäsenvaltioiden välistä vaihtoa tällä alalla. Samoihin aikoihin Ranska ja Ruotsi esittivät ehdotuksen päätökseksi rikollisuuden torjuntaan keskittyvän eurooppalaisen verkoston perustamisesta; ehdotus on parhaillaan käsiteltävänä neuvostossa. Näiltä osin on tarkoitus kuulla myös Euroopan parlamenttia Euroopan unionista tehdyn sopimuksen 39 artiklan mukaisesti. (1) KOM(2000) 786 lopullinen. (2) KOM(2000) 786 lopullinen.